Нарэшце, ёсьць яшчэ й трэцяя прычына, зь якой я мушу адмовiцца ад удзелу ў нарадах Вашых. Рэч у тым, што ўсе наяўныя праекты даць iмпэрыi нямецкай новую арганiзацыю на падставе волi народнай я ўважаю за недаўгавечныя i нават за немажлiвыя для выкананьня, калi толькi Вы не хацелi б наважыцца на сапраўдны лекарскi сродак, — я маю на ўвазе абвешчаньне нямецкай рэспублiкi, але i яна была б адно пераходнаю формай. Што ж да заснаваньня рэспублiкi ў iмпэрыi нямецкай, рэч гэтая ляжыць цалкам па-за маёй кампэтэнцыяй, так што пра яе я не хацеў бы выказаць нават свайго меркаваньня. Але ад межаў iмпэрыi аўстрыйскай я мушу кожную думку пра рэспублiку ўжо ўперад рашуча i настойлiва адхiляць. Уявiце сабе iмпэрыю аўстрыйскую, падзеленую на мноства рэспублiк i рэспублiчак — якая гэта мiлая аснова для ўнiвэрсальнай расейскай манархii!